พระราชกฤษฎีกาจัดตั้งองค์การสวนสัตว์แห่งประเทศไทย พ.ศ. 2563
ประกาศวันที่ 2020-06-23

content: พระราชกฤษฎีกา จัดตั้งองค์การสวนสัตว์แห่งประเทศไทย พ.ศ. ๒๕๖๓
content: พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ให้ไว้ ณ วันที่ ๒๐ มิถุนายน พ.ศ. ๒๕๖๓ เป็นปีที่ ๕ ในรัชกาลปัจจุบัน
content: พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว มีพระบรมราชโองการโปรดเกล้าฯ ให้ประกาศว่า โดยที่เป็นการสมควรปรับปรุงกฎหมายว่าด้วยการจัดตั้งองค์การสวนสัตว์
content: อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๓ แห่งพระราชบัญญัติว่าด้วยการจัดตั้งองค์การของรัฐบาล พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้เรียกว่า “พระราชกฤษฎีกาจัดตั้งองค์การสวนสัตว์แห่งประเทศไทย พ.ศ. ๒๕๖๓”
sectionNo: 2
content: มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้ยกเลิกพระราชกฤษฎีกาจัดตั้งองค์การสวนสัตว์ พ.ศ. ๒๔๙๗
sectionNo: 4
content: มาตรา ๔ ในพระราชกฤษฎีกานี้ “สัตว์” หมายความว่า สัตว์ทุกชนิด “เพาะพันธุ์” หมายความว่า ขยายพันธุ์สัตว์ที่นํามาเลี้ยงไว้โดยวิธีผสมพันธุ์สัตว์ และหมายความรวมถึงขยายพันธุ์สัตว์โดยวิธีผสมเทียมหรือการย้ายฝากตัวอ่อนหรือโดยวิธีการอื่น ๆ ด้วย “องค์การ” หมายความว่า องค์การสวนสัตว์แห่งประเทศไทย “คณะกรรมการ”
sectionNo: 4
content: หมายความว่า คณะกรรมการองค์การสวนสัตว์แห่งประเทศไทย “ผู้อํานวยการ” หมายความว่า ผู้อํานวยการองค์การสวนสัตว์แห่งประเทศไทย “พนักงาน” หมายความว่า พนักงานองค์การสวนสัตว์แห่งประเทศไทย “ลูกจ้าง” หมายความว่า ลูกจ้างองค์การสวนสัตว์แห่งประเทศไทย “รัฐมนตรี” หมายความว่า รัฐมนตรีผู้รักษาการตามพระราชกฤษฎีกานี้
sectionNo: 5
content: มาตรา ๕ ให้รัฐมนตรีว่าการกระทรวงทรัพยากรธรรมชาติและสิ่งแวดล้อมรักษาการตามพระราชกฤษฎีกานี้
sectionNo: 1
content: หมวด ๑ การจัดตั้ง วัตถุประสงค์ และหน้าที่และอำนาจ
sectionNo: 6
content: มาตรา ๖ ให้จัดตั้งองค์การขึ้นองค์การหนึ่ง เรียกว่า “องค์การสวนสัตว์แห่งประเทศไทย” และให้ใช้ชื่อเป็นภาษาอังกฤษว่า “The Zoological Park Organization of Thailand” เรียกโดยย่อว่า “ZPOT” และจะให้มีตราเครื่องหมายขององค์การตามที่คณะกรรมการกำหนดก็ได้
sectionNo: 7
content: มาตรา ๗ ให้องค์การมีสำนักงานใหญ่อยู่ในกรุงเทพมหานครหรือจังหวัดอื่นและจะตั้งสำนักงานสาขาขึ้น ณ ที่ใดภายในราชอาณาจักรก็ได้ ทั้งนี้ ตามที่คณะกรรมการกำหนด
sectionNo: 8
content: มาตรา ๘ องค์การมีวัตถุประสงค์ ดังต่อไปนี้ (๑) ดำเนินกิจการสวนสัตว์ให้เป็นไปตามมาตรฐานสากล (๒) ดำเนินการรวบรวมหรือส่งเสริมการรวบรวมสัตว์นานาชนิดไว้ เพื่อประโยชน์ในการอนุรักษ์ การศึกษา การวิจัย การให้บริการแก่ประชาชน และการแลกเปลี่ยนหรือเผยแพร่การเลี้ยงสัตว์ (๓)
sectionNo: 8
content: ส่งเสริมและจัดให้มีการดำเนินการบํารุงและเพาะพันธุ์สัตว์นานาชนิดเพื่อรักษาและอนุรักษ์ไว้มิให้สูญพันธุ์ (๔) จัดบริการเกี่ยวกับการช่วยเหลือในเรื่องการรับสัตว์ไว้ในความดูแลหรือการจับสัตว์ที่ก่อความเดือดร้อนแก่ประชาชน ในกรณีที่ไม่อยู่ในอำนาจของหน่วยงานอื่นหรือหน่วยงานอื่นไม่สามารถดำเนินการได้ (๕)
sectionNo: 8
content: ดำเนินการเกี่ยวกับสถานที่เลี้ยงสัตว์ขององค์การ (๖) จัดบริการสาธารณะเพื่อประโยชน์ในการศึกษาและเป็นที่พักผ่อนของประชาชน (๗) ดำเนินธุรกิจเกี่ยวกับกิจการสวนสัตว์และธุรกิจอื่นเพื่อประโยชน์แก่องค์การและประชาชนในการใช้บริการกิจการสวนสัตว์
sectionNo: 9
content: มาตรา ๙ ให้องค์การมีหน้าที่และอำนาจกระทำกิจการต่าง ๆ ภายในขอบเขตแห่งวัตถุประสงค์ตามมาตรา ๘ และให้รวมถึง (๑) ถือกรรมสิทธิ์ มีสิทธิครอบครอง หรือมีทรัพยสิทธิต่าง ๆ (๒) ก่อตั้งสิทธิหรือทำนิติกรรมทุกประเภทเพื่อประโยชน์ในการดำเนินกิจการขององค์การ (๓) ให้คำปรึกษา สำรวจ วางแผนปฏิบัติการ ออกแบบ
sectionNo: 9
content: หรือก่อสร้างสถานที่เลี้ยงและจัดแสดงสัตว์ หรือสวนสัตว์ แก่หน่วยงานอื่นของรัฐหรือเอกชน (๔) กู้ยืมเงินหรือให้กู้ยืมเงินโดยมีหลักประกันด้วยบุคคลหรือด้วยทรัพย์ (๕) เรียกเก็บค่าบริการหรือค่าธรรมเนียมในการดำเนินกิจการขององค์การ ทั้งนี้ ตามหลักเกณฑ์และอัตราที่คณะกรรมการกำหนด (๖)
sectionNo: 9
content: ออกพันธบัตรหรือตราสารอื่นใดเพื่อการลงทุน (๗) ถือหุ้น หรือเข้าเป็นหุ้นส่วน ร่วมลงทุนหรือเข้าร่วมกิจการกับนิติบุคคลอื่นในกิจการที่เกี่ยวกับวัตถุประสงค์ขององค์การ (๘) จัดตั้งบริษัทจํากัดเพื่อประกอบกิจการสวนสัตว์และกิจการอื่นที่เกี่ยวกับวัตถุประสงค์ขององค์การ (๙) ตั้งหรือรับเป็นตัวแทน
sectionNo: 9
content: ตัวแทนค้าต่างหรือนายหน้าในกิจการที่เกี่ยวกับวัตถุประสงค์ขององค์การ (๑๐) ว่าจ้างหรือมอบให้บุคคลใดประกอบกิจการส่วนหนึ่งส่วนใดขององค์การ (๑๑) ประสาน ให้คำปรึกษาและร่วมมือกับหน่วยงานทั้งในประเทศและต่างประเทศในกิจการที่เกี่ยวกับวัตถุประสงค์ขององค์การ (๑๒) ส่งเสริม ร่วมมือ
sectionNo: 9
content: หรือดำเนินการในการฝึกอบรมและให้การศึกษาด้านวิชาการต่าง ๆ เกี่ยวกับสัตววิทยาและที่เกี่ยวข้อง (๑๓) กระทำการอื่นใดอันเป็นการส่งเสริมและอุดหนุนกิจการสวนสัตว์
sectionNo: 2
content: หมวด ๒ ทุน รายได้ และเงินสำรอง
sectionNo: 10
content: มาตรา ๑๐ ทุนขององค์การประกอบด้วย (๑) เงินและทรัพย์สินที่ได้รับโอนมาตามมาตรา ๔๐ (๒) เงินและทรัพย์สินที่ได้รับโอนมาจากสำนักงานพัฒนาพิงคนคร (องค์การมหาชน) ในส่วนของสำนักงานเชียงใหม่ไนท์ซาฟารีตามมาตรา ๕ แห่งพระราชกฤษฎีกายุบเลิกสำนักงานพัฒนาพิงคนคร (องค์การมหาชน) พ.ศ. ๒๕๖๒ เมื่อได้หักหนี้สินแล้ว (๓)
sectionNo: 10
content: เงินที่รัฐบาลจัดสรรให้เป็นทุน (๔) เงินหรือทรัพย์สินที่มีผู้บริจาคหรืออุทิศให้ รวมทั้งเงินที่ได้รับความช่วยเหลือทั้งภายในและภายนอกราชอาณาจักร
sectionNo: 11
content: มาตรา ๑๑ องค์การอาจมีรายได้ ดังต่อไปนี้ (๑) รายได้จากทรัพย์สินขององค์การ (๒) เงินอุดหนุนจากรัฐบาล (๓) รายได้จากการดำเนินกิจการขององค์การ (๔) ค่าบริการและค่าธรรมเนียม (๕) ดอกผลของเงินและทรัพย์สินตามมาตรา ๑๐ (๖) รายได้อื่น
sectionNo: 12
content: มาตรา ๑๒ รายได้ที่องค์การได้รับจากการดำเนินการในปีหนึ่ง ๆ ให้ตกเป็นขององค์การสำหรับเป็นค่าใช้จ่ายในการดําเนินงาน และเมื่อได้หักรายจ่ายสำหรับการดําเนินงาน ค่าภาระต่าง ๆ ที่เหมาะสม รวมตลอดถึงค่าบำรุงรักษา ค่าเสื่อมราคา เงินบําเหน็จและรางวัล เงินสํารองตามที่คณะกรรมการกำหนด
sectionNo: 12
content: เงินสมทบกองทุนสำหรับจ่ายสงเคราะห์ผู้ปฏิบัติงาน และเงินลงทุนตามที่ได้รับความเห็นชอบจากคณะรัฐมนตรีแล้ว เหลือเท่าใดให้นําส่งเป็นรายได้ของรัฐ ในกรณีที่รายได้ไม่เพียงพอสำหรับการดําเนินงาน และองค์การไม่สามารถหาเงินที่อื่นได้ รัฐพึงจ่ายเงินให้แก่องค์การเท่าจำนวนที่จําเป็นต่อการดําเนินงานขององค์การ
sectionNo: 3
content: หมวด ๓ การบริหารและการดำเนินกิจการ
sectionNo: 13
content: มาตรา ๑๓ ให้มีคณะกรรมการขึ้นคณะหนึ่ง เรียกว่า “คณะกรรมการองค์การสวนสัตว์แห่งประเทศไทย” ประกอบด้วย ประธานกรรมการคนหนึ่งและกรรมการอื่นอีกไม่น้อยกว่าหกคนแต่ไม่เกินเก้าคน ซึ่งคณะรัฐมนตรีเป็นผู้แต่งตั้ง ให้ผู้อํานวยการเป็นกรรมการและเลขานุการ
sectionNo: 14
content: มาตรา ๑๔ ประธานกรรมการและกรรมการซึ่งคณะรัฐมนตรีแต่งตั้งมีวาระการดำรงตำแหน่งคราวละสามปี เมื่อครบกำหนดตามวาระในวรรคหนึ่ง หากยังมิได้มีการแต่งตั้งประธานกรรมการหรือกรรมการขึ้นใหม่
sectionNo: 14
content: ให้ประธานกรรมการหรือกรรมการซึ่งพ้นจากตำแหน่งตามวาระนั้นอยู่ในตำแหน่งเพื่อดําเนินงานต่อไปจนกว่าประธานกรรมการหรือกรรมการซึ่งได้รับการแต่งตั้งใหม่เข้ารับหน้าที่ ประธานกรรมการหรือกรรมการซึ่งพ้นจากตำแหน่งตามวาระ อาจได้รับแต่งตั้งอีกได้แต่จะดำรงตำแหน่งติดต่อกันเกินสองวาระไม่ได้
sectionNo: 15
content: มาตรา ๑๕ นอกจากการพ้นจากตำแหน่งตามวาระ ประธานกรรมการและกรรมการย่อมพ้นจากตำแหน่ง เมื่อ (๑) ตาย (๒) ลาออก (๓) คณะรัฐมนตรีให้ออก เพราะบกพร่องต่อหน้าที่ มีความประพฤติเสื่อมเสีย หรือหย่อนความสามารถ (๔) ขาดคุณสมบัติหรือมีลักษณะต้องห้ามตามกฎหมายว่าด้วยคุณสมบัติมาตรฐานสำหรับกรรมการและพนักงานรัฐวิสาหกิจ
sectionNo: 16
content: มาตรา ๑๖ ในกรณีที่ประธานกรรมการหรือกรรมการซึ่งคณะรัฐมนตรีแต่งตั้งพ้นจากตำแหน่งก่อนวาระ หรือในกรณีที่คณะรัฐมนตรีแต่งตั้งกรรมการเพิ่มขึ้นในระหว่างที่กรรมการซึ่งแต่งตั้งไว้แล้วยังมีวาระอยู่ในตำแหน่ง
sectionNo: 16
content: ให้ผู้ที่ได้รับแต่งตั้งแทนตำแหน่งที่ว่างหรือเป็นกรรมการเพิ่มขึ้นอยู่ในตำแหน่งเท่ากับวาระที่เหลืออยู่ของประธานกรรมการหรือกรรมการซึ่งได้แต่งตั้งไว้แล้ว เว้นแต่วาระที่เหลืออยู่ไม่ถึงเก้าสิบวันจะไม่แต่งตั้งประธานกรรมการหรือกรรมการแทนก็ได้
sectionNo: 16
content: ในกรณีที่ประธานกรรมการหรือกรรมการซึ่งคณะรัฐมนตรีแต่งตั้งพ้นจากตำแหน่งก่อนวาระ ให้คณะกรรมการประกอบด้วยกรรมการทั้งหมดที่มีอยู่จนกว่าจะมีการแต่งตั้งประธานกรรมการหรือกรรมการแทนตำแหน่งที่ว่าง และในกรณีที่ประธานกรรมการพ้นจากตำแหน่งก่อนวาระ
sectionNo: 16
content: ให้กรรมการที่เหลือเลือกกรรมการคนหนึ่งทำหน้าที่ประธานกรรมการเป็นการชั่วคราว
sectionNo: 17
content: มาตรา ๑๗ คณะกรรมการมีหน้าที่และอำนาจควบคุมดูแลโดยทั่วไปซึ่งกิจการและการดําเนินงานขององค์การเพื่อให้เป็นไปตามวัตถุประสงค์ที่กำหนดไว้ และให้รวมถึง (๑) กำหนดนโยบายการบริหารงาน และให้ความเห็นชอบแผนการดําเนินงานขององค์การ (๒) อนุมัติงบประมาณประจำปี งบการเงิน แผนการลงทุน และแผนการเงินขององค์การ (๓)
sectionNo: 17
content: ออกระเบียบ ข้อบังคับ ข้อกําหนด หรือประกาศเกี่ยวกับองค์การในเรื่องดังต่อไปนี้ (ก) การบริหารงานทั่วไป การจัดแบ่งส่วนงาน และขอบเขตหน้าที่ของส่วนงานดังกล่าว (ข) การแต่งตั้งและการถอดถอนผู้อํานวยการ การปฏิบัติงานและการประเมินผลการปฏิบัติงานของผู้อํานวยการ การรักษาการแทนและการมอบให้ผู้อื่นปฏิบัติงานแทน
sectionNo: 17
content: (ค) การกำหนดตำแหน่ง คุณสมบัติเฉพาะตำแหน่ง อัตราเงินเดือน และเงินอื่นของพนักงานและลูกจ้าง (ง) การคัดเลือก การบรรจุ การแต่งตั้ง การประเมินผลงาน การถอดถอน วินัยและการลงโทษทางวินัย การออกจากตำแหน่ง การร้องทุกข์ และการอุทธรณ์การลงโทษของพนักงานและลูกจ้าง รวมทั้งหลักเกณฑ์ วิธีการ
sectionNo: 17
content: และเงื่อนไขการจ้างลูกจ้างขององค์การ (จ) การบริหารและจัดการการเงิน การพัสดุ ทรัพย์สิน และการบัญชีขององค์การ (ฉ) การจัดสวัสดิการและสิทธิประโยชน์อื่นแก่พนักงานและลูกจ้าง (ช) การกำหนดเครื่องแบบผู้อํานวยการ พนักงานและลูกจ้าง และเครื่องหมายขององค์การ (๔)
sectionNo: 17
content: ให้ความเห็นชอบในการกำหนดค่าบริการและค่าธรรมเนียมในการดำเนินกิจการขององค์การ (๕) กระทำการอื่นใดที่จําเป็นหรือต่อเนื่องเพื่อให้บรรลุวัตถุประสงค์ขององค์การ (๖) ปฏิบัติหน้าที่อื่นตามที่บัญญัติไว้ในพระราชกฤษฎีกานี้หรือตามที่คณะรัฐมนตรีมอบหมาย
sectionNo: 18
content: มาตรา ๑๘ การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดเท่าที่มีอยู่ จึงจะเป็นองค์ประชุม ในการประชุมคณะกรรมการ ถ้าประธานกรรมการไม่มาประชุม หรือไม่อาจปฏิบัติหน้าที่ได้ ให้รองประธานกรรมการเป็นประธานในที่ประชุม ถ้ารองประธานกรรมการไม่มาหรือไม่อาจปฏิบัติหน้าที่ได้
sectionNo: 18
content: ให้ที่ประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
sectionNo: 19
content: มาตรา ๑๙ คณะกรรมการมีอำนาจแต่งตั้งคณะอนุกรรมการเพื่อพิจารณาหรือปฏิบัติการอย่างหนึ่งอย่างใดตามที่คณะกรรมการมอบหมาย ให้นําความในมาตรา ๑๘ มาใช้บังคับกับการประชุมของคณะอนุกรรมการด้วยโดยอนุโลม
sectionNo: 20
content: มาตรา ๒๐ ให้ประธานกรรมการ กรรมการ และอนุกรรมการได้รับเบี้ยประชุมและประโยชน์ตอบแทนอื่นตามหลักเกณฑ์ที่คณะรัฐมนตรีกำหนด
sectionNo: 21
content: มาตรา ๒๑ ให้คณะกรรมการแต่งตั้งผู้อํานวยการจากผู้ซึ่งมีคุณสมบัติและไม่มีลักษณะต้องห้ามตามกฎหมายว่าด้วยคุณสมบัติมาตรฐานสำหรับกรรมการและพนักงานรัฐวิสาหกิจ
sectionNo: 22
content: มาตรา ๒๒ ผู้อํานวยการมีวาระอยู่ในตำแหน่งคราวละไม่เกินสี่ปี และอาจได้รับแต่งตั้งอีกได้ แต่จะดำรงตำแหน่งติดต่อกันเกินสองวาระไม่ได้
sectionNo: 23
content: มาตรา ๒๓ นอกจากการพ้นจากตำแหน่งตามวาระ ผู้อํานวยการพ้นจากตำแหน่งเมื่อ (๑) ตาย (๒) ลาออก (๓) สัญญาจ้างสิ้นสุดลง (๔) คณะกรรมการให้ออกเพราะบกพร่องต่อหน้าที่ มีความประพฤติเสื่อมเสีย หรือหย่อนความสามารถ (๕)
sectionNo: 23
content: ขาดคุณสมบัติหรือมีลักษณะต้องห้ามตามกฎหมายว่าด้วยคุณสมบัติมาตรฐานสำหรับกรรมการและพนักงานรัฐวิสาหกิจ มติของคณะกรรมการให้ออกจากตำแหน่งตาม (๔) ต้องประกอบด้วยคะแนนเสียงไม่น้อยกว่าสองในสามของจำนวนกรรมการที่มีอยู่โดยไม่นับรวมตำแหน่งผู้อํานวยการ
sectionNo: 24
content: มาตรา ๒๔ ผู้อํานวยการมีหน้าที่บริหารกิจการขององค์การให้เป็นไปตามกฎหมาย นโยบายของรัฐบาลหรือมติคณะรัฐมนตรี ระเบียบ ข้อบังคับ ประกาศ และนโยบายที่คณะกรรมการกำหนด และมีอำนาจบังคับบัญชาพนักงานและลูกจ้าง ผู้อํานวยการต้องรับผิดชอบต่อคณะกรรมการในการบริหารกิจการขององค์การ
sectionNo: 25
content: มาตรา ๒๕ ผู้อํานวยการมีหน้าที่และอำนาจ (๑) บรรจุ แต่งตั้ง ถอดถอน เลื่อน ลด ตัดเงินเดือนหรือค่าจ้าง ลงโทษทางวินัย และการบริหารงานบุคคลอื่น ๆ ของพนักงานและลูกจ้าง ตลอดจนให้พนักงานหรือลูกจ้างออกจากตำแหน่ง ทั้งนี้ ตามระเบียบหรือข้อบังคับที่คณะกรรมการกำหนด (๒) วางระเบียบเกี่ยวกับการปฏิบัติงานขององค์การ
sectionNo: 25
content: โดยไม่ขัดหรือแย้งต่อระเบียบหรือข้อบังคับและนโยบายที่คณะกรรมการกำหนด
sectionNo: 26
content: มาตรา ๒๖ ในกรณีที่ผู้อํานวยการไม่อาจปฏิบัติหน้าที่ได้ หรือเมื่อตำแหน่งผู้อํานวยการว่างลง และยังมิได้แต่งตั้งผู้อํานวยการ ให้รองผู้อํานวยการรักษาการแทนผู้อํานวยการ ถ้าไม่มีรองผู้อํานวยการ หรือรองผู้อํานวยการไม่อาจปฏิบัติหน้าที่ได้ ให้คณะกรรมการแต่งตั้งกรรมการหรือพนักงานคนใดคนหนึ่ง
sectionNo: 26
content: เป็นผู้รักษาการแทนผู้อํานวยการ ให้ผู้รักษาการแทนตามวรรคหนึ่ง มีหน้าที่และอำนาจเช่นเดียวกับผู้อํานวยการ
sectionNo: 27
content: มาตรา ๒๗ ในกิจการที่เกี่ยวกับบุคคลภายนอก ให้ผู้อํานวยการเป็นผู้แทนขององค์การ เพื่อการนี้ ผู้อํานวยการจะมอบอำนาจให้บุคคลใดปฏิบัติงานเฉพาะอย่างแทนก็ได้ แต่ต้องเป็นไปตามระเบียบหรือข้อบังคับที่คณะกรรมการกำหนด
sectionNo: 27
content: นิติกรรมใดที่ผู้อํานวยการหรือผู้รับมอบอำนาจจากผู้อํานวยการกระทำโดยฝ่าฝืนระเบียบหรือข้อบังคับที่คณะกรรมการกำหนดย่อมไม่ผูกพันองค์การ เว้นแต่คณะกรรมการจะให้สัตยาบัน
sectionNo: 28
content: มาตรา ๒๘ ให้คณะกรรมการเป็นผู้กำหนดอัตราเงินเดือนและประโยชน์ตอบแทนอื่นของผู้อํานวยการตามหลักเกณฑ์ที่คณะรัฐมนตรีกำหนด ประธานกรรมการ กรรมการ ผู้อํานวยการ พนักงาน และลูกจ้าง อาจได้รับเงินบําเหน็จหรือเงินรางวัลตามหลักเกณฑ์ที่คณะรัฐมนตรีกำหนด
sectionNo: 29
content: มาตรา ๒๙ พนักงานและลูกจ้างขององค์การมีสิทธิร้องทุกข์ได้ตามระเบียบหรือข้อบังคับที่คณะกรรมการกำหนด
sectionNo: 4
content: หมวด ๔ การเงิน การบัญชี และการตรวจสอบ
sectionNo: 30
content: มาตรา ๓๐ ให้องค์การจัดทำงบประมาณประจำปี โดยจําแนกเงินที่จะได้รับในปีหนึ่ง ๆ และค่าใช้จ่ายในการดำเนินกิจการ ค่าใช้จ่ายในการดำเนินกิจการ ให้แยกเป็นงบลงทุนและงบทำการ สำหรับงบลงทุนให้นําเสนอคณะรัฐมนตรีเพื่อพิจารณาและให้ความเห็นชอบ ส่วนงบทำการให้นําเสนอคณะรัฐมนตรีเพื่อทราบ
sectionNo: 31
content: มาตรา ๓๑ ให้องค์การเปิดบัญชีเงินฝากไว้กับธนาคารตามระเบียบที่กระทรวงการคลังกำหนด
sectionNo: 32
content: มาตรา ๓๒ ให้องค์การวางและรักษาไว้ซึ่งระบบการบัญชีตามมาตรฐานการบัญชีที่รับรองทั่วไป แยกตามประเภทงานส่วนที่สำคัญ มีการลงรายการรับและจ่ายเงิน สินทรัพย์และหนี้สินที่แสดงกิจการที่เป็นอยู่จริงและตามที่ควรตามประเภทงาน พร้อมด้วยข้อความอันเป็นที่มาของรายการดังกล่าว และให้มีการตรวจสอบบัญชีภายในเป็นประจำ
sectionNo: 33
content: มาตรา ๓๓ ให้องค์การจัดทำบัญชีและรายงานการเงินตามมาตรฐานการบัญชีที่รับรองทั่วไปส่งผู้สอบบัญชีภายในเก้าสิบวันนับแต่วันสิ้นปีบัญชี
sectionNo: 34
content: มาตรา ๓๔ ให้สำนักงานการตรวจเงินแผ่นดินเป็นผู้สอบบัญชี ทำการตรวจสอบรับรองบัญชี รวมทั้งการเงินทุกประเภทขององค์การ ให้ผู้สอบบัญชีจัดทำรายงานผลการตรวจสอบรายงานการเงินเสนอต่อคณะกรรมการ เพื่อเสนอต่อคณะรัฐมนตรีภายในหนึ่งร้อยแปดสิบวันนับแต่วันสิ้นปีบัญชี
sectionNo: 35
content: มาตรา ๓๕ ให้องค์การจัดทำและเผยแพร่รายงานประจำปีที่ล่วงมาแล้ว โดยแสดงงบการเงินที่ผู้สอบบัญชีรับรองแล้ว รวมทั้งรายงานสรุปผลงานขององค์การในปีที่ล่วงมาแล้ว
sectionNo: 5
content: หมวด ๕ การกำกับและควบคุม
sectionNo: 36
content: มาตรา ๓๖ ให้รัฐมนตรีมีหน้าที่และอำนาจกำกับโดยทั่วไปซึ่งกิจการขององค์การ และเพื่อประโยชน์แห่งการนี้ รัฐมนตรีมีอำนาจเรียกประธานกรรมการ กรรมการ ผู้อํานวยการ พนักงาน หรือลูกจ้าง มาชี้แจงข้อเท็จจริง แสดงความคิดเห็น หรือให้ทำรายงาน สั่งให้กระทำหรือยับยั้งการกระทำใด ๆ
sectionNo: 36
content: เพื่อให้เป็นไปตามนโยบายของรัฐบาลหรือมติคณะรัฐมนตรี ตลอดจนมีอำนาจที่จะสั่งสอบสวนข้อเท็จจริงที่เกี่ยวกับการดำเนินกิจการก็ได้
sectionNo: 37
content: มาตรา ๓๗ ในกรณีที่องค์การจะต้องเสนอเรื่องใด ๆ ไปยังคณะรัฐมนตรี ให้องค์การนําเสนอรัฐมนตรีเพื่อเสนอต่อไปยังคณะรัฐมนตรี
sectionNo: 38
content: มาตรา ๓๘ ให้องค์การทำรายงานปีละครั้งเสนอรัฐมนตรี รายงานนี้ให้กล่าวถึงผลงานขององค์การในปีที่ล่วงมาแล้ว และคําชี้แจงเกี่ยวกับนโยบายของคณะกรรมการ และแผนงานในอนาคต
sectionNo: 39
content: มาตรา ๓๙ การดำเนินการดังต่อไปนี้ ต้องได้รับความเห็นชอบจากคณะรัฐมนตรี (๑) การกู้ยืมเงินหรือให้กู้ยืมเงินมีจำนวนเกินกว่าห้าสิบล้านบาท (๒) การออกพันธบัตรหรือตราสารอื่นใดเพื่อการลงทุน (๓) การจัดตั้งบริษัทจำกัดเพื่อประกอบกิจการสวนสัตว์และกิจการอื่นที่เกี่ยวกับวัตถุประสงค์ขององค์การ
content: บทเฉพาะกาล
sectionNo: 40
content: มาตรา ๔๐ ให้โอนบรรดากิจการ ทรัพย์สิน สิทธิ หนี้ ภาระผูกพัน งบประมาณ และรายได้ขององค์การสวนสัตว์ตามพระราชกฤษฎีกาจัดตั้งองค์การสวนสัตว์ พ.ศ. ๒๔๙๗ ไปเป็นขององค์การสวนสัตว์แห่งประเทศไทยตามพระราชกฤษฎีกานี้
sectionNo: 41
content: มาตรา ๔๑ ให้คณะกรรมการองค์การสวนสัตว์ซึ่งคณะรัฐมนตรีแต่งตั้งตามพระราชกฤษฎีกาจัดตั้งองค์การสวนสัตว์ พ.ศ. ๒๔๙๗ ซึ่งดำรงตำแหน่งอยู่ในวันก่อนวันที่พระราชกฤษฎีกานี้ใช้บังคับ เป็นคณะกรรมการองค์การสวนสัตว์แห่งประเทศไทยตามพระราชกฤษฎีกานี้
sectionNo: 41
content: และปฏิบัติหน้าที่ต่อไปจนกว่าจะได้มีคณะกรรมการองค์การสวนสัตว์แห่งประเทศไทยตามพระราชกฤษฎีกานี้
sectionNo: 42
content: มาตรา ๔๒ บรรดาระเบียบ ข้อบังคับ หรือคำสั่งที่ออกตามพระราชกฤษฎีกาจัดตั้งองค์การสวนสัตว์ พ.ศ. ๒๔๙๗ ที่ใช้บังคับอยู่ในวันก่อนวันที่พระราชกฤษฎีกานี้ใช้บังคับ ให้ยังคงใช้บังคับได้ต่อไปเพียงเท่าที่ไม่ขัดหรือแย้งกับพระราชกฤษฎีกานี้ จนกว่าจะมีระเบียบ ข้อบังคับ หรือคําสั่งตามพระราชกฤษฎีกานี้ใช้บังคับ
sectionNo: 43
content: มาตรา ๔๓ ให้ผู้อํานวยการ รองผู้อํานวยการ พนักงาน และลูกจ้างขององค์การสวนสัตว์ตามพระราชกฤษฎีกาจัดตั้งองค์การสวนสัตว์ พ.ศ. ๒๔๙๗ ซึ่งดำรงตำแหน่งอยู่ในวันก่อนวันที่พระราชกฤษฎีกานี้ใช้บังคับ เป็นผู้อํานวยการ รองผู้อํานวยการ พนักงาน และลูกจ้างองค์การสวนสัตว์แห่งประเทศไทยตามพระราชกฤษฎีกานี้
sectionNo: 43
content: โดยให้ได้รับเงินเดือน ค่าจ้าง รวมทั้งสิทธิประโยชน์ต่าง ๆ เท่าที่เคยได้รับอยู่เดิม สำหรับผู้อํานวยการขององค์การสวนสัตว์ให้ดำรงตำแหน่งต่อไปตามที่กำหนดไว้ในสัญญาจ้าง
content: ผู้รับสนองพระบรมราชโองการ พลเอก ประยุทธ์ จันทร์โอชา นายกรัฐมนตรี
content: หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่พระราชกฤษฎีกาจัดตั้งองค์การสวนสัตว์ พ.ศ. ๒๔๙๗ ได้ใช้บังคับมาเป็นเวลานาน มีบทบัญญัติบางประการไม่สอดคล้องกับภารกิจและหน้าที่และอำนาจขององค์การสวนสัตว์ที่ต้องมีการเปลี่ยนแปลงให้เป็นไปตามมาตรฐานสากล
content: ประกอบกับพระราชกฤษฎีกายุบเลิกสำนักงานพัฒนาพิงคนคร (องค์การมหาชน) พ.ศ. ๒๕๖๒ บัญญัติให้โอนสำนักงานเชียงใหม่ไนท์ซาฟารีซึ่งเป็นของสำนักงานพัฒนาพิงคนคร (องค์การมหาชน) และบรรดาอำนาจหน้าที่ กิจการ ทรัพย์สิน สิทธิ หนี้ งบประมาณ และรายได้ของสำนักงานพัฒนาพิงคนคร (องค์การมหาชน)
content: ในส่วนของสำนักงานเชียงใหม่ไนท์ซาฟารีไปเป็นขององค์การสวนสัตว์ กระทรวงทรัพยากรธรรมชาติและสิ่งแวดล้อม สมควรปรับปรุงภารกิจและหน้าที่และอำนาจขององค์การสวนสัตว์ จึงจำเป็นต้องตราพระราชกฤษฎีกานี้